
1.2. Mērķis
	Priekšlikums
Saskaņā ar Krimināllikuma 36. pantu personai, kura izdarījusi noziedzīgu nodarījumu, var piespriest vienu no šādiem pamatsodiem - brīvības atņemšana, probācijas uzraudzību; sabiedrisko darbu un naudas sodu.
Krimināllikuma 63. panta pirmā daļa paredz, ka sodāmība ir noziedzīgu nodarījumu izdarījušas personas notiesāšanas vai soda noteikšanas juridiskās sekas, kas ir spēkā tiesas vai prokurora priekšrakstā par sodu noteiktajā soda izciešanas laikā, kā arī pēc tam līdz sodāmības dzēšanai vai noņemšanai likumā noteiktajā kārtībā.
Pašreiz Vārda, uzvārda un tautības ieraksta maiņas likuma 8. panta pirmās daļas 1. punkts nosaka, ka lēmumu par atteikumu mainīt vārdu vai uzvārdu (vārdu un uzvārdu) pieņem, ja persona ir sodīta par noziedzīga nodarījuma izdarīšanu un sodāmība nav dzēsta vai noņemta. Līdz ar to Iekšlietu ministrijas ieskatā minētais ierobežojums attiecas uz gadījumu, kad personai ir sodāmība par noziedzīgu nodarīšanu un tai piespriests kāds no Krimināllikuma 36. pantā uzskaitītajiem sodiem un sodāmība nav dzēsta vai noņemta, neatkarīgi no tā vai piespriestais sods ir vai nav izciešams brīvības atņemšanas iestādē. Attiecīgi projekta sākotnējās ietekmes novērtējuma ziņojumā (anotācijā)  ir norādīts, ka šobrīd nav pamata liegt iespēju mainīt vārdu un uzvārdu arī tām personām, kuras sodu jau ir izcietušas brīvības atņemšanas iestādē, bet sodāmība nav noņemta vai dzēsta, tādējādi uzsvaru liekot uz soda izciešanas vietu.
Tai pat laikā Ministru kabineta 2013. gada 3. septembra noteikumu Nr. 761 "Noteikumi par civilstāvokļa aktu reģistriem" III nodaļa nosaka laulības reģistrācijas kārtību ieslodzījuma vietā. Attiecīgajos noteikumu punktos ir norādīts, kādi dokumenti ir nepieciešami laulības noslēgšanai, tai skaitā iesniegums par laulības noslēgšanu (11. pielikums) un izziņa par laulības noslēgšanai nepieciešamo dokumentu pārbaudi (12.pielikums). Norādāms, ka šajos pielikumos ir lūgts sniegt informāciju, kāds būs personas uzvārds pēc laulības noslēgšanas.
Ņemot vērā norādīto, aicinām projekta sākotnējās ietekmes novērtējuma ziņojumā (anotācijā) norādīt projekta 6. pantā ietvertā ierobežojuma leģitīmo mērķi, kā arī veikt šā ierobežojuma samērīguma izvērtējumu.

